Alexia Putellas
Alèxia Putellas i Segura – 1994-yili 4-fevral Ispaniyada tugʻilgan va Alexia nomi bilan tanilgan. Putellas Barselona ayollar futbol klubida markaziy hujumchi, chap qanot hujumchisi pozitsiyalarida oʻynaydi va Futbol boʻyicha Ispaniya ayollar terma jamoasi sardori hisoblanadi. Putellas Barselonaga kelishidan oldin faoliyatini Espanyol va Levante jamoalarida oʻtkazgan. 2022-yilga qadar koʻplab jamoaviy va individual sovrinlarga ega chiqqan, Putellas ayollar orasida oʻz davrining eng yaxshi futbolchilaridan hisoblanadi. 2022-yili ayollar futboli jurnalisti Asif Burxan Putellasni „ayollar futboliga yangicha oʻyin uslubini olib kirdi“ deb taʼkidlagan. Putellas Barselona tarkibida 2012-yildan beri faoliyat yuritib keladi. Barselona tarkibida Putellas 8 ta Liga kubogi, 8 ta Copas de la Reina va uch bor Ayollar UEFA Chempionlar ligasida gʻolib boʻlgan. 2020—2021-yilgi mavsumda Putellas Barselona ayollar klubi tarixidagi ilk treblga erishishida jamoa tarkibida eng muhim vazifalarni bajargan. Putellas 2021-yili trebl qayd etganidan keyin UEFA 2021-yilning eng yaxshi ayol futbolchisi, Ballon d’Or feminin va FIFAning eng yaxshi ayol futbolchisi individual sovrinlarning barchasini bir yilda qoʻlga kiritgan ayollar futboli tarixda birinchi futbolchiga aylangan. 2022-yili Putellas ayollar oʻrtasidagi Yevropa chempionatini tizzasidagi xochsimon toʻqimalar uzilishi jarohati tufayli oʻtkazib yuborganiga qaramay, yana uchala individual sovrinlarning barchasini qoʻlga kiritgan va ayollar futboli tarixida ilk barcha sovrinlarni ketma-ket qoʻlga kiritgan futbolchiga aylangan. Putellas Xalqaro maydonda Ispaniya ayollar futbol terma jamoasida oʻynab (2010—2011-yillarda) U17 UEFA Ayollar chempionatida g'olib boʻlgan va 2012-yili UEFA Ayollar U19 Yevro chempionatida 2-oʻrinni qoʻlga kiritgan. Ispaniya kattalar terma jamoasidagi karyerasini 2013-yili UEFA Ayollar Yevro chempionatida boshlagan, shundan keyin terma jamoa tarkibidagi boshqa xalqaro chempionatlarda ham ishtirok etgan. 2015-yili FIFA Ayollar oʻrtasidagi jahon chempionati, 2017-yilgi Yevro chempionati, 2019-yilgi Jahon chempionatida qatnashgan va 2023-yili oʻtkazilgan Ayollar Jahon chempionatida gʻalaba qozongan. 2023—2024-yilgi Ayollar oʻrtasidagi Millatlar ligasini Ispaniya tema jamoasi sardori sifatida oʻtkazgan. 2023-yili oktyabr oyi statistikasi boʻyicha Putellas Barselona tarkibida eng koʻp oʻyin oʻtkazish boʻyicha Melanie Serranodan keyin ikkinchi oʻrinni egallagan, keyinchalik Barselonaning barcha davrlardagi eng yaxshi toʻpurariga aylangan. Shuningdek Marta Torrejónning 90 ta oʻyinda maydonga tushib, Ispaniya terma jamoasidagi eng koʻp oʻyin oʻtkazish boʻyicha qoʻygan rekordini 114 ta oʻyinda maydonga tushgan holda yangilagan.